Document ID: 32008R0514

KOMISIJOS REGLAMENTAS (EB) Nr. 514/2008
2008 m. birželio 9 d.
iš dalies keičiantis Komisijos reglamentą (EB) Nr. 376/2008, nustatantį bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams, ir reglamentus (EB) Nr. 1439/95, (EB) Nr. 245/2001, (EB) Nr. 2535/2001, (EB) Nr. 1342/2003, (EB) Nr. 2336/2003, (EB) Nr. 1345/2005, (EB) Nr. 2014/2005, (EB) Nr. 951/2006, (EB) Nr. 1918/2006, (EB) Nr. 341/2007, (EB) Nr. 1002/2007, (EB) Nr. 1580/2007 ir (EB) Nr. 382/2008 ir panaikinantis Reglamentą (EEB) Nr. 1119/79
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 59 straipsnio 3 dalį ir 62 straipsnio 1 dalį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendrą bendro žemės ūkio rinkų organizavimo reglamentą“) (2), ypač į jo 134 straipsnį ir 161 straipsnio 3 dalį kartu su jo 4 straipsniu,
kadangi:
(1)
Nuo 2008 m. liepos 1 d. Reglamentas (EB) Nr. 1234/2007 taikomas bendro žemės ūkio rinkų organizavimo pagrindiniams sektoriams, kaip numatyta jo 204 straipsnyje. Todėl, siekdama nuo tos datos užtikrinti tinkamą reglamento įgyvendinimą, Komisija turėtų priimti reikiamas priemones, kad būtų pakeisti ar panaikinti susijusių sektorių reglamentai.
(2)
Reglamento (EB) Nr. 1234/2007 130 straipsnyje nustatyta, kad nepažeidžiant atvejų, kai importo licencijų reikalaujama pagal tą reglamentą, Komisija gali reikalauti importo licencijų į Bendriją importuojant vieną ar daugiau produktų iš bendro žemės ūkio rinkų organizavimo sektorių. Reglamentu (EB) Nr. 1234/2007 importo licencijų reikalaujama, viena vertus, siekiant valdyti lukštentų ryžių ir nulukštentų ryžių importo tvarką, kad būtų galima nustatyti importuotinus kiekius, ir, antra vertus, siekiant valdyti cukraus importo lengvatinėmis sąlygomis tvarką.
(3)
Reglamento (EB) Nr. 1234/2007 167 straipsnyje nustatyta, kad eksporto grąžinamosios išmokos už 162 straipsnio 1 dalyje išvardytus produktus suteikiamos tik pateikus eksporto licenciją. Pagal to reglamento 161 straipsnį Komisija gali nustatyti, kad vieno ar daugiau produktų eksportas leidžiamas tik pateikus eksporto licenciją.
(4)
Importo ir eksporto valdymo tikslais Komisijai suteikta teisė nustatyti produktus, kuriuos importuojant ir (arba) eksportuojant privaloma pateikti licenciją. Įvertindama licencijų sistemos poreikį, Komisija turėtų atsižvelgti į atitinkamas rinkos valdymo priemones, o ypač importo stebėsenos priemones.
(5)
Tokia padėtis suteikia galimybę nuodugniai išnagrinėti esamas skirtingų rinkos sektorių taisykles ir, siekiant supaprastinti ir palengvinti administracinę naštą valstybėms narėms bei operatoriams, iš naujo apsvarstyti esamą licencijų išdavimo tvarką. Siekiant aiškumo, šios taisyklės turėtų būti įtrauktos į 2008 m. balandžio 23 d. Komisijos reglamentą (EB) Nr. 376/2008, nustatantį bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (3).
(6)
Licencijų sistema yra tinkamas importo ir eksporto tarifinių kvotų, administruotinų įvairiais metodais, išskyrus metodą, grindžiamą chronologine paraiškų pateikimo tvarka pagal principą „pirmas atėjai, pirmas gavai“, valdymo mechanizmas, atsižvelgiant į ribotą prekės kiekį ir didelį paraiškoje nurodytą kiekį.
(7)
Atsižvelgiant į sumažinto muitų mokesčio teikiamus privalumus ir poreikį numatyti rinkos pokyčius, licencijų sistema laikoma tinkamiausiu tam tikrų žemės ūkio produktų, importuojamų pagal lengvatinę tvarką, stebėsenos mechanizmu.
(8)
Atsižvelgiant į daugybę rinkos sektorių reguliuojančių išsamių taisyklių ir techninių nuostatų, siekiant administruoti eksportą ir išmokant eksporto grąžinamąsias išmokas, manoma, kad šiame etape šios nuostatos turėtų likti sektorių reglamentuojančių reglamentų dalimi.
(9)
Grūdų sektoriuje importo ir eksporto licencijos laikytinos vidutinės trukmės ir numatomų rinkos pokyčių rodikliu. Jos yra pagrindinė rinkos subalansavimo priemonė, naudojama siekiant įvertinti intervencinių atsargų perpardavimo vidaus rinkoje ar eksportui sąlygas, arba siekiant nustatyti, ar turėtų būti taikomas eksporto mokestis. Atsižvelgiant į toliau nurodytų produktų nuolatinę svarbą prekybos srautuose ir vidaus rinkoje, importuojant kviečių speltą, paprastuosius kviečius ir mesliną, miežius, kukurūzus, sorgą, kietuosius kviečius, paprastųjų kviečių bei speltos miltus ir manijokus, turi būti pateikiamos importo licencijos, o eksportuojant speltą, paprastuosius kviečius ir mesliną, miežius, kukurūzus, kietuosius kviečius, rugius, avižas ir paprastųjų kviečių bei speltos miltus - eksporto licencijos.
(10)
Ryžių sektoriuje informacija apie numatomą licencijomis valdomą ryžių importą ir eksportą yra rinkos priežiūros pagrindas, ypač dėl ryžių svarbos vidaus vartojimui. Ji taip pat naudojama stebėti panašių produktų tarifų tendencijas. Be to, į išduotas licencijas reikėtų atsižvelgti, apskaičiuojant lukštentų ir nulukštentų ryžių importo mokesčius pagal Reglamento (EB) Nr. 1234/2007 137 ir 139 straipsnius. Dėl šių priežasčių turėtų būti reikalaujama lukštentų ryžių, nulukštentų ryžių ir iš dalies nulukštentų ryžių ir skaldytų ryžių importo licencijų, ir lukštentų, nulukštentų ir iš dalies nulukštentų ryžių eksporto licencijų.
(11)
Cukraus sektoriuje rinkos stebėsena yra itin svarbi ir būtina turėti tikslių žinių apie eksportą. Dėl to cukraus eksportas turi būti stebimas ir vykdomas pateikus licencijas. Importo atveju pateikti licencijas turi būti prašoma tik tada, kai taikomi lengvatiniai importo mokesčiai, nepažeidžiant pagal tarifines kvotas vykdomo importo nuostatų.
(12)
Siekiant išvengti, kad neteisėtai auginamos kanapės trikdytų bendrą pluoštui auginamų kanapių rinkos organizavimą, turėtų būti priimta nuostata dėl kanapių ir kanapių sėklų importo patikrinimų, leidžiančių užtikrinti, kad tokiuose produktuose bus tam tikras tetrahidrokanabinolio kiekis. Todėl reikėtų numatyti tokio importo licencijų išdavimą.
(13)
Vaisių ir daržovių sektoriuje iš importo licencijų gauta informacija turi būti naudojama panašių produktų, pvz., džiovintų arba šaldytų česnakų, tarifų pokyčiams stebėti arba tarifinėms kvotoms administruoti.
(14)
Pastaruoju metu Bendrijos obuolių gamintojai atsidūrė sunkioje padėtyje, ypač dėl labai padidėjusio obuolių importo iš tam tikrų pietinio pusrutulio trečiųjų šalių. Todėl reikėtų tobulinti obuolių importo stebėseną. Tinkama priemonė šiam tikslui pasiekti yra mechanizmas, paremtas importo licencijų išdavimu, kaip numatyta 2007 m. gruodžio 21 d. Komisijos reglamente (EB) Nr. 1580/2007, nustatančiame Tarybos reglamentų (EB) Nr. 2200/96, (EB) Nr. 2201/96 ir (EB) Nr. 1182/2007 įgyvendinimo vaisių ir daržovių sektoriuje taisykles (4). Bananų importo licencijos privalomos pagal 2005 m. gruodžio 9 d. Komisijos reglamentą (EB) Nr. 2014/2005 dėl bananų, skirtų laisvai apyvartai, taikant Bendrojo muitų tarifo muito normą, importo į Bendriją licencijų (5). Siekiant susidaryti išsamų licencijomis reglamentuojamų produktų vaizdą, į Reglamentą (EB) Nr. 376/2008 reikėtų įtraukti atitinkamus reikalavimus.
(15)
Pieno sektoriuje iš importo licencijų gauta informacija apie importą sumažintu muito tarifu yra svarbi rinkos priežiūrai. Dėl sumažintos galvijienos importo muito normos, siekiant stebėti prekybos su trečiosiomis šalimis apimtį, turėtų būti numatyta tam tikrų produktų licencijų sistema.
(16)
Atsižvelgiant į pažeidžiamos ūkio šakos rinkos priežiūros poreikį, žemės ūkio kilmės etilo alkoholio importas gali būti vykdomas tik pateikus eksporto licenciją.
(17)
Siekiant pateikti aiškų ir išsamų įsipareigojimų, susijusių su žemės ūkio produktų prekyba vaizdą, į Reglamentą (EB) Nr. 376/2008 reikėtų įtraukti pagal atitinkamus reikalavimus importuojamų ir eksportuojamų produktų sąrašą.
(18)
Siekiant taikyti Reglamento (EB) Nr. 376/2008 4 straipsnio 1 dalies d punktą, turėtų būti nustatyti didžiausi produktų, kuriuos importuojant arba eksportuojant nereikia pateikti importo ar eksporto licencijų ar išankstinio nustatymo sertifikatų, jei importas ar eksportas nėra vykdomas pagal preferencinę tvarką, kiekius. Susijusių produktų sąrašas turėtų būti iš dalies pakeistas dėl licencijavimo įsipareigojimų tvarkos pakeitimų.
(19)
Turėtų būti atitinkamai iš dalies pakeistas Reglamentas (EB) Nr. 376/2008 ir šie reglamentai:
-
1995 m. birželio 26 d. Komisijos Reglamentas (EB) Nr. 1439/95, nustatantis išsamias Tarybos reglamento (EEB) Nr. 3013/89 taikymo taisykles, susijusias su avienos ir ožkienos sektoriaus produktų importu ir eksportu (6);
-
2001 m. vasario 5 d. Komisijos reglamentas (EB) Nr. 245/2001, nustatantis išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles (7);
-
2001 m. gruodžio 14 d. Komisijos reglamentas (EB) Nr. 2535/2001, nustatantis išsamias Tarybos reglamento (EB) Nr. 1255/1999 taikymo taisykles dėl pieno bei pieno produktų importo tvarkos ir tarifinių kvotų atidarymo (8);
-
2003 m. liepos 28 d. Komisijos reglamentas (EB) Nr. 1342/2003, nustatantis specialias išsamias grūdų ir ryžių importo ir eksporto licencijų sistemos taikymo taisykles (9);
-
2003 m. gruodžio 30 d. Komisijos reglamentas (EB) Nr. 2336/2003, įvedantis tam tikras išsamias Tarybos reglamento (EB) Nr. 670/2003, nustatančio konkrečias žemės ūkio kilmės etilo alkoholio rinkos priemones, taikymo taisykles (10);
-
2005 m. rugpjūčio 16 d. Komisijos reglamentas (EB) Nr. 1345/2005, nustatantis išsamias importo licencijų sistemos taikymo alyvuogių aliejui taisykles (11);
-
Reglamentas (EB) Nr. 2014/2005;
-
2006 m. birželio 30 d. Komisijos reglamentas (EB) Nr. 951/2006, nustatantis išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (12);
-
2006 m. gruodžio 20 d. Komisijos reglamentas (EB) Nr. 1918/2006, atidarantis Tuniso kilmės alyvuogių aliejaus tarifinę kvotą ir nustatantis jos administravimą (13);
-
2007 m. kovo 29 d. Komisijos reglamentas (EB) Nr. 341/2007, kuriuo leidžiama naudoti iš trečiųjų šalių importuojamų česnakų ir tam tikrų kitų žemės ūkio produktų tarifinę kvotą, nustatantis jos administravimo tvarką ir įvedantis importo licencijų bei kilmės sertifikatų sistemą (14);
-
2007 m. rugpjūčio 29 d. Komisijos reglamentas (EB) Nr. 1002/2007, nustatantis išsamias Tarybos reglamento (EB) Nr. 2184/96 dėl ryžių, kurių kilmės šalis yra Egiptas, importo iš Egipto į Bendriją taikymo taisykles (15);
-
Reglamentas (EB) Nr. 1580/2007;
-
2008 m. balandžio 21 d. Komisijos reglamentas (EB) Nr. 382/2008 dėl importo ir eksporto licencijų taikymo galvijienos sektoriuje taisyklių (Nauja redakcija) (16).
(20)
Todėl turėtų būti panaikintas 1979 m. birželio 6 d. Komisijos reglamentas (EEB) Nr. 1119/79, nustatantis specialiąsias nuostatas dėl importo licencijų sėkloms sistemos įgyvendinimo (17).
(21)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 376/2008 iš dalies keičiamas taip:
1)
1 straipsnis pakeičiamas taip:
„1 straipsnis
1. Atsižvelgiant į tam tikras išimtis, nustatytas Bendrijos taisyklėse, taikomose tam tikriems produktams, ypač nurodytiems Tarybos reglamente (EB) Nr. 3448/93 (18) ir jo įgyvendinimo taisyklėse, šis reglamentas nustato bendrąsias taisykles dėl importo ir eksporto licencijų ir išankstinio nustatymo sertifikatų (toliau - licencijos ir sertifikatai) sistemos įgyvendinimo, nustatytas arba numatytas Reglamento (EB) Nr. 1234/2007 (19) III dalies II ir III skyriuose ir Tarybos reglamente (EB) Nr. 1493/1999 (20) arba šiame reglamente.
2. Šių produktų licencija arba sertifikatas pateikiami:
a)
importo atveju - kai deklaruojama, kad produktai įvežami laisvai cirkuliacijai:
i)
II priedo I dalyje išvardinti produktai, importuoti pagal bet kurią, išskyrus tarifinių kvotų, tvarką, jei joje nenumatyta kitaip,
ii)
produktai, importuoti pagal tarifines kvotas, administruojamas kitais metodais, išskyrus metodą, grindžiamą chronologine paraiškų pateikimo tvarka pagal principą „pirmas atėjai, pirmas gavai“, pagal Reglamento (EEB) Nr. 2454/93 (21) 308a, 308b ir 308c straipsnius,
iii)
šio reglamento II priedo I dalyje išvardinti produktai, importuoti pagal tarifines kvotas, administruojamas pagal metodą, grindžiamą chronologine paraiškų pateikimo tvarka pagal Reglamento (EEB) Nr. 2454/93 308a, 308b ir 308c straipsnius;
b)
eksporto atveju:
i)
II priedo II dalyje išvardyti produktai,
ii)
produktai, nurodyti Reglamento (EB) Nr. 1234/2007 162 straipsnio 1 dalyje, kuriems nustatyta eksporto išmoka, įskaitant nulinę išmoką arba nustatytas eksporto mokestis,
iii)
produktai, eksportuoti pagal kvotas, arba kai įvežant būtina pateikti eksporto licencijas pagal trečiosios šalies administruojamas ir pradėtas naudoti Bendrijų produktų importo kvotas.
3. 2 dalies a punkto i ir iii papunkčiuose ir 2 dalies b punkto i papunktyje nurodytiems produktams taikomas II priede nustatytas užstato dydis ir galiojimo laikotarpis.
2 dalies a punkto ii papunktyje ir 2 dalies b punkto ii ir iii papunkčiuose nurodytiems produktams taikomos tam tikros galiojimo laikotarpio ir užstato dydžio įgyvendinimo taisyklės, nustatytos tam tikriems produktams taikomose Bendrijos taisyklėse.
4. Eksporto licencijų sistemos ir išankstinio nustatymo sertifikatų tikslais, kaip nurodyta 1 dalyje, kai grąžinamoji išmoka nustatyta už produktus, kurie nėra išvardinti II priedo II dalyje, o operatorius nesikreipia grąžinamosios išmokos, tam operatoriui nebūtina pateikti atitinkamų produktų eksporto licenciją arba sertifikatą.
2)
7 straipsnis papildomas šia dalimi:
„8. Nepažeidžiant 1 straipsnio 3 dalies, kiekvieno produkto importo ir eksporto licencijų bei išankstinio nustatymo sertifikatų galiojimo laikotarpis nustatomas II priede.“
3)
14 straipsnio 2 dalis pakeičiama taip:
„2. Nepažeidžiant 1 straipsnio 3 dalies, taikomas importo ir eksporto licencijų bei sertifikatų užstato dydis nustatomas II priede. Jeigu būtų nustatytas eksporto mokestis, gali būti reikalaujama papildomo užstato.
Paraiškos licencijoms arba sertifikatams gauti nepriimamos, jei kompetentingai institucijai nebuvo pateiktas atitinkamas užstatas iki paraiškos padavimo dienos 13 valandos.“
4)
II priedas pakeičiamas šio reglamento I priedo tekstu.
2 straipsnis
Aviena ir ožkiena
Reglamentas (EB) Nr. 1439/95 iš dalies keičiamas taip:
1)
1 straipsnis pakeičiamas taip:
„1 straipsnis
1. Šiuo reglamentu nustatomos bendrosios išsamios taisyklės dėl importo ir eksporto licencijų bei išankstinio nustatymo sertifikatų sistemos taikymo, įgyvendinamo Komisijos reglamentu (EB) Nr. 376/2008 (22), numatytu produktams, nurodytiems Tarybos reglamento (EB) Nr. 1234/2007 (23) I priedo XVIII dalyje.
2. Jei šiame reglamente nenumatyta kitaip, taikomas Reglamentas (EB) Nr. 376/2008 ir Komisijos reglamentas (EB) Nr. 1301/2006 (24).
2)
2 straipsnis pakeičiamas taip:
„2 straipsnis
1. Produktai, kuriuos importuojant arba eksportuojant būtina pateikti licenciją, nurodyti Reglamento (EB) Nr. 376/2008 1 straipsnio 2 dalyje.
2. Šio reglamento II antraštinė dalis taikoma bet kurių Tarybos reglamento (EB) Nr. 1234/2007 (25) I priedo XVIII dalyje išvardintų ir pagal tarifines kvotas, administruojamas kitais metodais, išskyrus grindžiamą chronologine paraiškų pateikimo tvarka pagal Reglamento (EB) Nr. 2454/93 (26) 308a, 308b ir 308c straipsnius, importuojamų produktų importui.
3)
4, 5 ir 6 straipsniai išbraukiami.
3 straipsnis
Kanapės ir linai
Reglamentas (EB) Nr. 245/2001 iš dalies keičiamas taip:
17a straipsnio 1 dalis papildoma šiuo punktu:
„Reglamento (EB) Nr. 376/2008 (27) II priedo I dalies D, F ir L punktuose išvardytų produktų importo licencijų galiojimo laikotarpis nustatomas toks, kaip tuose punktuose.
4 straipsnis
Pieno produktai
Reglamentas (EB) Nr. 2535/2001 iš dalies keičiamas taip:
1)
2 straipsnis pakeičiamas taip:
„2 straipsnis
Produktai, kuriuos importuojant būtina pateikti importo licenciją, nurodyti Reglamento (EB) Nr. 376/2008 (28) 1 straipsnio 2 dalies a punkte. Nepažeidžiant šio reglamento 24 straipsnio 3 ir 4 dalių, importo licencijų galiojimo laikotarpis ir įmokėtino užstato dydis nustatomas to reglamento II priedo I dalyje.
Jei šiame reglamente nenumatyta kitaip, taikomas Reglamentas (EB) Nr. 376/2008 ir Komisijos reglamentas (EB) Nr. 1301/2006 (29).
2)
Išbraukiamos 3 straipsnio 1 ir 3 dalys.
3)
24 straipsnis papildomas šiomis dalimis:
„3. Paraiškos licencijoms arba sertifikatams gauti nepriimamos, jei kompetentingai institucijai nebuvo pateiktas 10 EUR už 100 kilogramų kitų produktų neto masės užstatas iki paraiškos padavimo dienos 13 valandos.
4. Licencijos galioja nuo faktinės jų išdavimo dienos tokia prasme kaip vartojama Reglamento (EB) Nr. 376/2008 22 straipsnio 2 dalyje iki trečiojo mėnesio iš eilės pabaigos.“
5 straipsnis
Grūdai ir ryžiai
Reglamentas (EB) Nr. 1342/2003 iš dalies keičiamas taip:
1)
1 straipsnis pakeičiamas taip:
„1 straipsnis
1. Šiuo reglamentu nustatomos bendrosios išsamios taisyklės dėl importo ir eksporto licencijų bei išankstinio nustatymo sertifikatų sistemos taikymo, įgyvendinamo Komisijos reglamentu (EB) Nr. 376/2008 (30) numatyto produktams, nurodytiems Tarybos reglamento (EB) Nr. 1234/2007 (31) I priedo I ir II dalyse.
2. Jei šiame reglamente nenumatyta kitaip, taikomas Reglamentas (EB) Nr. 376/2008 ir Komisijos reglamentai (EB) Nr. 1301/2006 (32) ir (EB) Nr. 1454/2007 (33).
2)
6 straipsnis pakeičiamas taip:
„6 straipsnis
1. Importo ir eksporto licencijų galiojimo laikotarpis apibrėžiamas taip:
a)
produktus, nurodytus Reglamento (EB) Nr. 376/2008 II priede, išskyrus šios dalies b ir c punktuose nurodytus produktus - kaip nustatyta tame priede;
b)
jeigu nenustatyta kitaip, produktai, importuoti arba eksportuoti pagal tarifines kvotas, administruojamas kitais metodais, išskyrus metodą, grindžiamą chronologine paraiškų pateikimo tvarka pagal principą „pirmas atėjai, pirmas gavai“, pagal Reglamento (EEB) Nr. 2454/93 (34) 308a, 308b ir 308c straipsnius - nuo faktinės jų išdavimo dienos pagal Reglamento (EB) Nr. 376/2008 22 straipsnio 2 dalį iki antrojo mėnesio iš eilės pabaigos;
c)
eksportuoti produktai, dėl kurių nustatyta grąžinamoji išmoka ir produktai, dėl kurių licencijos paraiškos pateikimo dieną nustatytas eksporto mokestis - nuo jų išdavimo dienos pagal Reglamento (EB) Nr. 376/2008 22 straipsnio 1 dalį iki ketvirtojo mėnesio iš eilės pabaigos.
2. Nukrypstant nuo 1 dalies, Reglamento (EB) Nr. 376/2008 II priedo II dalies A skirsnyje išvardintų produktų, kuriems grąžinamoji išmoka arba iš anksto nustatoma grąžinamoji išmoka nenustatyta, eksporto licencijos nustoja galioti šešiasdešimtą dieną po licencijos išdavimo dienos, pagal to reglamento 22 straipsnio 1 dalį.
3. Nukrypstant nuo 1 dalies, eksporto licencijų, kurioms nustatytos grąžinamosios išmokos už produktus, kurių KN kodai yra 1702 30, 1702 40, 1702 90 ir 2106 90, galiojimas baigiasi ne vėliau, nei:
a)
birželio 30 d. - paraiškos, pateiktos ne vėliau, kaip iki kiekvienų prekybinių metų gegužės 31 d.;
b)
rugsėjo 30 d. - paraiškos, pateiktos nuo vienų prekybinių metų birželio 1 d. iki kitų prekybinių metų rugpjūčio 31 d.;
c)
30 dienų nuo licencijų išdavimo dienos - paraiškos, pateiktos nuo tų pačių prekybinių metų rugsėjo 1 d. iki rugsėjo 30 d.
4. Nukrypstant nuo 1 dalies, operatoriaus prašymu, eksporto licencijų, kurioms nustatytos grąžinamosios išmokos už produktus, kuriems priskirti KN kodai 1107 10 19, 1107 10 99 ir 1107 20 00, galiojimas baigiasi ne vėliau, nei:
a)
einamųjų kalendorinių metų rugsėjo 30 d. - licencijų, išduotų nuo sausio 1 d. iki balandžio 30 d.;
b)
vienuolikto mėnesio nuo jų išdavimo mėnesio pabaigos - licencijų, išduotų nuo liepos 1 d. iki spalio 31 d.;
c)
kitų kalendorinių metų rugsėjo 30 d. - licencijų, išduotų nuo lapkričio 1 d. iki gruodžio 31 d.
5. Pagal 2, 3 ir 4 dalis išduotų licencijų 22 laukelyje turi būti įrašytas vienas iš X priede pateiktų įrašų.
6. Jei nustatomas specialus tam tikrų trečiųjų šalių kilmės ir iš jų atvežamų produktų importo licencijų galiojimo terminas, licencijos paraiškų 7 ir 8 skiltyse ir pačiose licencijose nurodoma provenencijos ir kilmės šalis arba šalys. Licencijos įpareigoja importuoti iš tos šalies ar tų šalių.
7. Nukrypstant nuo Reglamento (EB) Nr. 376/2008 8 straipsnio 1 dalies, šio straipsnio 1 dalies b punkte ir 4 dalyje minimų licencijų suteikiamos teisės negali būti perleidžiamos.
3)
7 straipsnis išbraukiamas.
4)
8 straipsnis pakeičiamas taip:
„8 straipsnis
1. Eksporto licencijos produktų, už kuriuos nustatytos grąžinamosios išmokos arba mokestis, eksportui išduodamos trečią darbo dieną nuo paraiškos pateikimo dienos, jei Komisija per tą laiką nesiėmė jokių šio reglamento 9 straipsnyje, Reglamento (EB) Nr. 1501/1995 15 straipsnyje arba Komisijos reglamento (EB) Nr. 1518/1995 (35) 5 straipsnyje nurodytų konkrečių priemonių, ir jei kiekis, kuriam prašoma licencijų, buvo praneštas pagal šio reglamento 16 straipsnio 1 dalies a punkto nuostatas.
Pirma pastraipa netaikoma licencijoms, kurių išdavimas susijęs su kvietimu dalyvauti konkurse, arba Reglamento (EB) Nr. 376/2008 15 straipsnyje nurodytomis licencijomis, kurios išduodamos tam, kad būtų vykdoma pagalbos maisto produktais operacijos, apibrėžtos Susitarimo dėl žemės ūkio sudaryto daugiašalių derybų dėl prekybos Urugvajaus raunde (36) 10 straipsnio 4 dalyje. Tos eksporto licencijos išduodamos pirmą darbo dieną po konkurso priėmimo dienos.
2. Eksporto licencijos eksportuojant produktus, kuriems nėra nustatyta eksporto grąžinamoji išmoka ar mokestis, išduodamos paraiškos padavimo dieną.
5)
9 straipsnis pakeičiamas taip:
„9 straipsnis
1. Komisija gali nuspręsti:
a)
nustatyti procentinį dydį, kuriuo remiantis bus išduodamos licencijos prašomiems kiekiams;
b)
atmesti paraiškas, kurioms dar neišduotos eksporto licencijos;
c)
ne daugiau kaip penkioms darbo dienoms sustabdyti licencijų paraiškų pateikimą.
1 dalies c punkte minėtas sustabdymo laikotarpis gali būti pratęstas Reglamento (EB) Nr. 1234/2007 195 straipsnio 2 dalyje nurodyta tvarka.
2. Jei prašomi kiekiai būtų sumažinti arba jiems nebūtų išduota licencija, licencijos užstatas už nepaskirtus kiekius iš karto grąžinamas.
3. Tada, kai Europos Sąjungos oficialiajame leidinyje bus paskelbtas procentinis dydis, kuriuo tenkinamos paraiškos, kaip numatyta 1 dalies a punkte, jei jis yra mažesnis nei 80 % prašomo kiekio, pareiškėjai gali atsiimti savo licencijų paraiškas per tris darbo dienas. Tuomet valstybės narės grąžina užstatą.
4. Veiksmai, kurių buvo imtasi pagal 1 dalį, netaikomi eksportui, vykdomam įgyvendinant tarptautiniuose susitarimuose arba kitose papildomose programose numatytas Bendrijos bei nacionalines pagalbos maisto produktais arba kitas Bendrijos nemokamo aprūpinimo priemones.“
6)
11 straipsnis išbraukiamas.
7)
12 straipsnis pakeičiamas taip:
„12 straipsnis
Reglamento (EB) Nr. 376/2008 14 straipsnio 2 dalyje minėtas ir pagal Komisijos reglamento (EEB) Nr. 2220/85 (37) III antraštinę dalį užstatas pateikiamas už:
a)
produktus, nurodytus Reglamento (EB) Nr. 376/2008 II priede, išskyrus šios dalies b ir c punktuose nurodytus produktus - kaip nustatyta tame priede;
b)
jei nenurodoma kitaip, už produktus, importuojamus arba eksportuojamus pagal tarifines kvotas:
i)
30 EUR už toną importuotų produktų;
ii)
3 EUR už toną produktų, eksportuotų be grąžinamosios išmokos;
c)
už eksportuotus produktus, už kuriuos gali būti gaunama nustatyto dydžio grąžinamoji išmoka arba už produktų, kuriems licencijos paraiškos pateikimo dieną nustatytas eksporto mokestis, licencijas:
i)
20 EUR už toną produktų, kurių KN kodai yra 1102 20, 1103 13, 1104 19 50, 1104 23 10, 1108, 1702 ir 2106;
ii)
10 EUR už toną kitų produktų.
8)
I, II, III, XI ir XII priedai išbraukiami.
9)
X priedas pakeičiamas šio reglamento II priedo tekstu.
6 straipsnis
Žemės ūkio kilmės etilo alkoholis
Reglamentas (EB) Nr. 2336/2003 iš dalies keičiamas taip:
1)
5 straipsnio 1 dalis pakeičiama taip:
„1. Produktai, kuriuos importuojant būtina pateikti importo licenciją, nurodyti Reglamento (EB) Nr. 376/2008 (38) 1 straipsnio 2 dalies a punkte. Importo licencijos galiojimo laikotarpis ir užstatas, kurį reikia sumokėti pagal Komisijos reglamento (EEB) Nr. 2220/85 (39) III antraštinę dalį, nustatomas Reglamento (EB) Nr. 376/2008 II priedo I dalyje.
2)
6 ir 8 straipsniai išbraukiami.
7 straipsnis
Alyvuogių aliejus
Reglamentas (EB) Nr. 1345/2005 iš dalies keičiamas taip:
1)
1 straipsnio 2 dalis pakeičiama taip:
„2. Produktai, kurių KN kodai yra 0709 90 39, 0711 20 90 ir 2306 90 19, ir kuriuos importuojant būtina pateikti importo licenciją, nurodyti Reglamento (EB) Nr. 376/2008 (40) 1 straipsnio 2 dalies a punkte. Importo licencijų galiojimo laikotarpis ir įmokėtino užstato dydis nustatomas to reglamento II priedo I dalyje.
2)
3 straipsnis išbraukiamas.
8 straipsnis
Bananai
Reglamentas (EB) Nr. 2014/2005 iš dalies keičiamas taip:
1 straipsnis pakeičiamas taip:
„1 straipsnis
1. Bananai, kurių KN kodas yra 0803 00 19, ir kuriuos importuojant, taikant Bendrojo muitų tarifo muito normą, būtina pateikti importo licenciją, nurodyti Reglamento (EB) Nr. 376/2008 (41) 1 straipsnio 2 dalies a punkte. Dėl to licencijas valstybė narė išduoda visiems pareiškėjams nepriklausomai nuo jų įsisteigimo Bendrijoje vietos.
2. Importo licencijos paraiškos gali būti pateiktos bet kurioje valstybėje narėje.
3. Importo licencijos galiojimo laikotarpis ir užstatas, kurį reikia sumokėti pagal Komisijos reglamento (EEB) Nr. 2220/85 (42) III antraštinę dalį, nustatomi Reglamento (EB) Nr. 376/2008 II priedo I dalyje.
Tačiau licencijos nustos galioti nuo jų išdavimo metų gruodžio 31 d.
4. Išskyrus force majeure atvejus, užstatas negrąžinamas visas ar iš dalies, jei per tą laikotarpį importas ar eksportas nebuvo vykdomas arba buvo vykdomas tik iš dalies.
5. Nepaisant Reglamento (EB) Nr. 376/2008 34 straipsnio 4 dalies, 32 straipsnio 1 dalies a punkte minimus licencijos naudojimo įrodymus būtina pateikti per 30 dienų nuo licencijos galiojimo pabaigos, išskyrus force majeure atvejus.
9 straipsnis
Cukrus
Reglamentas (EB) Nr. 951/2006 iš dalies keičiamas taip:
1)
5 straipsnio 1 dalis pakeičiama taip:
„1. Produktai, kuriuos eksportuojant būtina pateikti importo licenciją, nurodyti Reglamento (EB) Nr. 376/2008 (43) 1 straipsnio 2 dalies b punkte.
Eksporto licencijų galiojimo laikotarpis ir įmokėtino užstato dydis nustatomas to reglamento II priedo II dalyje ir taikomas visais to reglamento 1 straipsnio 2 dalies b punkte nurodytais atvejais.
2)
Išbraukiamos 8 straipsnio 1, 2 ir 3 dalys.
3)
10 straipsnis pakeičiamas taip:
„10 straipsnis
Produktai, kuriuos importuojant būtina pateikti importo licenciją, nurodyti Reglamento (EB) Nr. 376/2008 1 straipsnio 2 dalies a punkte.
Importo licencijų galiojimo laikotarpis ir užstato dydis nustatomas to reglamento II priedo I dalyje ir taikomas visais to reglamento 1 straipsnio 2 dalies a punkte nurodytais atvejais.“
4)
11 straipsnio 2 dalis pakeičiama taip:
„2. Jeigu prašoma licencijos ne daugiau kaip 10 tonų produktų, kuriems taikoma 1 dalies pirma pastraipa, suinteresuotoji šalis tą pačią dieną ir tai pačiai kompetentingai institucijai gali pateikti ne daugiau kaip vieną tokią paraišką ir eksportuoti galima ne daugiau kaip pagal vieną licenciją, suteiktą ne daugiau kaip 10 tonų produktų.“
5)
Išbraukiama 12 straipsnio 1 dalis.
10 straipsnis
Alyvuogių aliejus iš Tuniso
Reglamentas (EB) Nr. 1918/2006 iš dalies keičiamas taip:
3 straipsnio 4 dalis pakeičiama taip:
„4. Importo licencijos galiojimo trukmė yra 60 dienų nuo jos faktinio išdavimo dienos pagal Reglamento (EB) Nr. 376/2008 (44) 22 straipsnio 2 dalies nuostatas, ir užstato suma yra 15 EUR už 100 kg grynojo svorio.
11 straipsnis
Česnakai
Reglamentas (EB) Nr. 341/2007 iš dalies keičiamas taip:
1)
5 straipsnio 1 dalis pakeičiama taip:
„1. Produktai, kuriuos importuojant būtina pateikti importo licenciją, nurodyti Reglamento (EB) Nr. 376/2008 (45) 1 straipsnio 2 dalies a punkte. Importo licencijų galiojimo laikotarpis ir įmokėtino užstato dydis nustatomas to reglamento II priedo I dalyje.
2)
Išbraukiama 6 straipsnio 2 dalis.
3)
13 straipsnis iš dalies keičiamas taip:
a)
2 dalis pakeičiama taip:
„2. „B“ licencijoms 6 straipsnio 3 ir 4 dalys taikomos mutatis mutandis.“
b)
4 dalis išbraukiama.
4)
II priedas išbraukiamas.
12 straipsnis
Ryžiai
Reglamentas (EB) Nr. 1002/2007 iš dalies keičiamas taip:
3 straipsnio 2 dalies antra pastraipa pakeičiama taip:
„Tačiau už produktus, kurių KN kodai yra 1006 20 ir 1006 30, užstatas negali būti mažesnis, nei nustatyta Reglamento (EB) Nr. 1342/2003 12 straipsnio b punkto i papunktyje.“
13 straipsnis
Obuoliai
Reglamento (EB) Nr. 1580/2007 134 straipsnis iš dalies keičiamas taip:
1)
1 dalis pakeičiama taip:
„1. Obuoliai, kurių KN kodas yra 0808 10 80, ir kuriuos importuojant būtina pateikti importo licenciją, nurodyti Reglamento (EB) Nr. 376/2008 (46) 1 straipsnio 2 dalies a punkte.
2)
4 dalis pakeičiama taip:
„4. Kartu su paraiška importuotojai pateikia užstatą pagal Reglamento (EEB) Nr. 2220/85 III antraštinę dalį, taip užtikrindami įsipareigojimą importuoti prekės licencijos galiojimo laikotarpiu.
Išskyrus force majeure atvejus, jei importo licencijos galiojimo laikotarpiu importas nevykdomas arba vykdomas tik iš dalies, užstatas negrąžinamas arba grąžinama tik dalis užstato.
Importo licencijų galiojimo laikotarpis ir užstato dydis nustatomas to Reglamento (EB) Nr. 376/2008 II priedo I dalyje.“
3)
6 dalis pakeičiama taip:
„6. Importo licencijos galioja tik prekėms, importuojamoms iš nurodytos kilmės šalies.“
14 straipsnis
Galvijiena
Reglamentas (EB) Nr. 382/2008 iš dalies keičiamas taip:
1)
2 straipsnio 1 dalis pakeičiama taip:
„1. Produktai, kuriuos importuojant būtina pateikti importo licenciją, nurodyti Reglamento (EB) Nr. 376/2008 (47) 1 straipsnio 2 dalies a punkte. Importo licencijų galiojimo laikotarpis ir įmokėtino užstato dydis nustatomas to reglamento II priedo I dalyje.
2)
3 ir 4 straipsniai išbraukiami.
3)
5 straipsnio 3 dalis pakeičiama taip:
„3. Importo pagal importo tarifines kvotas atveju taikomos šios nuostatos:
a)
paraiškos licencijoms arba sertifikatams gauti nepriimamos, jei kompetentingai institucijai nebuvo pateiktas 5 EUR už gyvų gyvulių vienetą ir 12 EUR už 100 kilogramų kitų produktų neto masės užstatas iki paraiškos padavimo dienos 13 valandos.
b)
licencijos galioja nuo faktinės jų išdavimo dienos tokia prasme kaip vartojama Reglamento (EB) Nr. 376/2008 22 straipsnio 2 dalyje iki trečiojo mėnesio iš eilės pabaigos.
c)
importo licenciją išduodanti institucija licencijos arba jos išrašų 20 langelyje nurodo Europos Bendrijų integruoto tarifo (TARIC) kvotos eilės numerį.“
15 straipsnis
Pereinamojo laikotarpio nuostata
1. Šiuo reglamentu nekeičiamas licencijų galiojimo laikotarpis ir užstato dydis, taikomas tarifinių kvotų laikotarpių sistemoje, jei tokie laikotarpiai nesibaigė šio reglamento taikymo pradžios dieną, kaip nustatyta 17 straipsnyje.
2. Suinteresuotųjų šalių prašymu, užstatai, pateikti už importo bei eksporto licencijų ir išankstinio nustatymo sertifikatų išdavimą, grąžinami, jei:
a)
licencijų ar sertifikatų galiojimas 1 dalyje nurodytą dieną nėra pasibaigęs;
b)
nuo 1 dalyje nurodytos dienos atitinkamiems produktams licencijų ar sertifikatų nebereikalaujama;
c)
nuo 1 dalyje nurodytos dienos licencijos ar sertifikatai naudojami tik iš dalies arba visiškai nebenaudojami;
16 straipsnis
Baigiamosios nuostatos
Reglamentas (EEB) Nr. 1119/79 panaikinamas.
17 straipsnis
Įsigaliojimas ir taikymas
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Tačiau jis taikomas:
a)
nuo 2008 m. liepos 1 d. - grūdų, linų ir kanapių, alyvuogių aliejaus, šviežių arba perdirbtų vaisių ir daržovių, sėklų, galvijienos, avienos ir ožkienos, kiaulienos, pieno ir pieno produktų, kiaušinių, paukštienos, žemės ūkio kilmės etilo alkoholio ir kitų produktų sektoriams, išskyrus ryžių, cukraus ir vyno sektorius;
b)
nuo 2008 m. rugpjūčio 1 d. - vyno sektoriui;
c)
nuo 2008 m. rugsėjo 1 d. - ryžių sektoriui;
d)
nuo 2008 m. spalio 1 d. - cukraus sektoriui.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 9 d.

Labels: 3
6